|  |  |  |  |  |  |  |
| --- | --- | --- | --- | --- | --- | --- |
| Ministerul Afacerilor Interne | Ministerul Culturii | Ministerul Educației | Ministerul Muncii, protecției Sociale și Familiei | Ministerul Sănătății | Casa Națională de Asigurări Sociale | Compania Națională de Asigurări în Medicină |

# ÎNREGISTRAT

Ministerul Justiției

Nr. \_\_\_\_\_\_din \_\_\_\_\_\_\_\_\_\_2016

Ministru \_\_\_\_\_\_\_\_\_\_\_Vladimir CEBOTARI

# 

# 

# ORDIN

**privind aprobarea Mecanismului de includere a străinilor în**

**activităţi de integrare**

**,,\_\_\_” \_\_\_\_\_\_\_\_\_\_\_\_\_ 2016 nr. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**mun. Chişinău**

În scopul executării prevederilor Legii nr. 274 din 27 decembrie 2011 privind integrarea străinilor în Republica Moldova;

Întru implementarea Articolului 14 alineatul (2) litera c) a Acordului de asociere între Republica Moldova și Uniunea Europeană și Comunitatea Europeană a Energiei Atomice și statele membre ale acestora, precum și a măsurii 26 pentru implementarea priorității 2.3 din Agenda de Asociere din Planul național de acțiuni pentru implementarea acestuia, aprobat prin Hotărîrea Guvernului nr. 808 din 07.10.2014;

Pentru realizarea obiectivelor stabilite în punctul 24 la compartimentul integrare prin Strategia națională în domeniul migrației și azilului (2011-2020), aprobată prin Hotărîrea Guvernului nr. 655 din 08.09.2011;

În scopul asigurării dezvoltării și promovării măsurilor de integrare cu implicarea nemijlocită a străinilor în dezvoltarea social-economică a statului;

În scopul promovării unei societăți deschise și tolerante;

În vederea stabilirii unui mecanism eficient de acces al străinilor aflați legal pe teritoriul Republicii Moldova la activităţile de integrare;

Întru constituirea unei platforme de interacțiune interinstituțională pe domeniul integrării străinilor și asigurării respectării drepturilor acestora,

**O R D O N Ă M:**

1. Se aprobă Mecanismul de includere a străinilor în activităţi de integrare (în continuare Mecanism), conform anexei.
2. Ministerul Afacerilor Interne, Ministerul Sănătăţii, Ministerul Muncii, Protecţiei Sociale şi Familie, Ministerul Educaţiei şi Ministerul Culturii vor asigura punerea în aplicare a prezentului Mecanism şi utilizarea acestuia în practică de către autoritățile administrative și instituțiile din subordinea ministerelor, inclusiv cele autonome.
3. Ministerele, autoritățile administrative și instituțiile din subordinea ministerelor, inclusiv cele autonome, vor desemna persoanele de contact în vederea facilitării coordonării interinstituționale.
4. În termen de 6 luni de la data intrării în vigoare a prezentului Ordin, Ministerul Afacerilor Interne va încheia acordurile necesare privind schimbul de date între sistemele informaționale deținute cu autoritățile administrative și instituțiile din subordinea ministerelor, inclusiv cele autonome, întru implementarea prezentului Mecanism.
5. Controlul instituțional asupra executării prevederilor prezentului Ordin se pune în sarcina conducătorilor ministerelor.
6. Ministerul Afacerilor Interne este responsabil pentru organizarea și desfășurarea ședințelor trimestriale prevăzute de Mecanism.
7. Prezentul Ordin intră în vigoare la data publicării în Monitorul Oficial.

|  |  |  |  |  |  |  |
| --- | --- | --- | --- | --- | --- | --- |
| **Ministerul Afacerilor Interne** | **Ministerul Culturii** | **Ministerul Educației** | **Ministerul Muncii, Protecției Sociale și Familiei** | **Ministerul Sănătății** | **Casa Națională de Asigurări Sociale** | **Compania Națională de Asigurări în Medicină** |
| **Alexandru Jizdan** | **Monica Babuc** | **Corina Fusu** | **Stela Grigoraș** | **Ruxanda Glavan** | **Maria Borta** | **Mircea Buga** |

Anexa

la Ordinul \_\_\_\_\_\_\_\_\_\_\_\_\_\_\_

din „\_\_\_\_” \_\_\_\_\_\_\_\_\_\_\_\_\_\_\_

**Mecanismul de includere a străinilor în activităţi de integrare**

I. Dispoziții generale

1. Mecanismul de includere a străinilor în activități de integrare (în continuare Mecanism) este elaborat în contextul stabilirii unei coordonări eficiente a procesului de integrare a străinilor în Republica Moldova.

2. Mecanismul conține drept puncte de reper indicatorii politicilor de integrare ale migranților (în continuare MIPEX, în baza cărora Republica Moldova a fost evaluată în anul 2015), care contribuie la formarea unei imagini multifuncționale despre participarea acestora în societate.

3. Prezentul mecanism este aplicabil față de categoriile de persoane specificate la Articolul 2 alin. (1) a Legii privind integrarea străinilor în Republica Moldova, după cum urmează:

1) străinii titulari ai dreptului de şedere provizorie pentru reîntregirea familiei;

2) străinii titulari ai dreptului de şedere provizorie în scop de muncă;

3) străinii titulari ai dreptului de şedere provizorie pentru studii;

4) străinii titulari ai dreptului de şedere provizorie pentru activităţi umanitare sau religioase;

5) străinii titulari ai dreptului de şedere permanentă;

6) persoanele cărora li s-a recunoscut statutul de apatrid în Republica Moldova;

7) străinii care au obţinut una din următoarele forme de protecţie în Republica Moldova: statut de refugiat, protecţie umanitară, azil politic.

4. În sensul prezentului Mecanism, noțiunile principale au următoarele semnificații:

*coordonare interinstituțională* – proces în care ministerele coordonează anumite aspecte referitoare la executarea activităților prevăzute de Mecanism;

*mecanism de redirecționare* – proces de referire a străinului către ministerul responsabil/autoritățile administrației publice locale, în vederea facilitării și asigurării accesului la activitatea de integrare solicitată;

*societatea gazdă* – locuitorii Republicii Moldova;

*situaţii de urgenţă* - situația geo-politică din regiune, fluxul de persoane, izbucnirea unor conflicte care ar putea provoca creșterea numărului străinilor sosiți în Republica Moldova, inclusiv creșterea numărului persoanelor vulnerabile.

5. Mecanismul reglementează procedurile de acces la activitățile de integrare:

1) sesiunile de acomodare socioculturală;

2) cursurile de studiere a limbii de stat;

3) accesul la piața muncii;

4) accesul la educație;

5) accesul la sistemul de protecție socială;

6) accesul la serviciile medicale.

6. În aplicarea prevederilor prezentului Mecanism, ministerele vor ţine cont de următoarele principii:

*1)Nondiscriminare*

Ministerele se obligă să respecte legislația națională cu privire la asigurarea egalității.

*2)Colaborare*

Ministerele asigură schimbul de informații pe marginea prevederilor acestui Mecanism, tratează oricare problemă apărută din perspectiva colegialității, a parteneriatului și interesului public.

*3)Confidențialitatea datelor*

Orice informaţie obţinută în procesul implementării prezentului Mecanism, în special, date cu caracter personal ale străinilor, sunt confidenţiale pentru terți şi nu pot fi aduse la cunoştinţa acestora fără acordul prealabil în scris al persoanelor vizate. Activitățile desfășurate urmează a fi realizate cu respectarea Legii privind protecția datelor cu caracter personal nr. 133 din 08.07.2011 și Legii privind accesul la informații nr. 982-XIV din 11.05.2000, care prevăd confidențialitatea datelor cu caracter personal, precum și neadmiterea utilizării acestor informații în alte scopuri decît cele declarate.

*4)Interesul superior al copilului*

Orice activate cu privire la copii va ține cont de interesul superior al acestora, prin asigurarea condiţiilor adecvate pentru creşterea şi dezvoltarea armonioasă a copilului, ţinînd cont de particularităţile individuale ale personalităţii lui şi de situaţia concretă în care acesta se află.

*5)Egalitate de tratament*

Asigurarea egalității.

*6)Abordarea individuală*

Activitățile de integrare prevăzute la Articolul 5 alin. (1) a Legii privind integrarea străinilor în Republica Moldova se realizează prin evaluarea fiecărui caz în parte.

7. Ministerul Afacerilor Interne prin structura sa responsabilă – Biroul migrație și azil (în continuare Birou) – coordonează procesul de integrare al străinilor pe teritoriul Republicii Moldova, fiind responsabil pentru executarea și monitorizarea implementării eficiente a prezentului Mecanism.

8. La nivel interinstituțional procesul de coordonare se realizează prin intermediul persoanelor de contact din cadrul fiecărui minister, responsabilitățile cărora sunt stabilite în Mecanism. Persoane de contact sunt desemnate atît în cadrul ministerelor cît și autorităților administrative și instituțiilor din subordinea acestora, inclusiv cele autonome, și anume: Agenția Națională pentru Ocuparea Forței de Muncă, Casa Națională de Asigurări Sociale, Compania Națională de Asigurări în Medicină, structurile teritoriale de asistență socială.

II. Procedura de accedere la activităţi de integrare

9. Străinii pot solicita activități de integrare din momentul legalizării șederii acestora pe teritoriul Republicii Moldova.

10. Procedura de includere a străinului într-un program de integrare sau acordarea accesului la anumite activităţi de integrare va consta din 7 etape:

1) informarea/consilierea/promovarea activităților de integrare;

2) depunerea cererii privind solicitarea activităţilor de integrare pentru străini sau includerea în program de integrare;

3) acordarea străinului a dreptului de-a participa în activităţi de integrare anumite sau includerea în program de integrare sau refuzul în acordarea acestor măsuri de integrare;

4) participarea străinului la activităţile de integrare;

5) monitorizarea realizării activităţilor de integrare acordate străinilor;

6) finalizarea activităţilor de integrare de către străini;

7) evaluarea cazului (impactul/calitatea serviciilor).

11. Obligaţia de a informa categoriile de străini prevăzute la punctul 3 despre dreptul de a solicita activităţi de integrare se pune în sarcina Biroului. Totodată autorităţile publice centrale şi locale, precum şi societatea civilă, se pot implica în procesul de informare, în colaborare cu Biroul.

12. Străinii, cărora li-a fost acordată o formă de protecţie în baza prevederilor Legii nr. 270 din 18.12.2008 privind azilul în Republica Moldova, urmează a fi informaţi despre dreptul de a fi încadraţi în programe sau activități de integrare după comunicarea deciziei privind acordarea unei forme de protecţie.

13. Străinii solicită activităţi de integrare prin depunerea unei cereri la Birou, inclusiv la Ghişeele de documentare a străinilor din mun. Chișinău, Bălți, Comrat și Cahul, precum și în cadrul centrelor de integrare, care urmează a fi instituite.

14. Străinii au dreptul să se adreseze la direct autorităților administrative și instituțiilor din subordinea ministerelor care oferă activități de integrare, care sunt obligate să asigure evidența solicitărilor. În acest caz va fi asigurat schimbul de date cu Biroul referitor la numărul și conținutul adresărilor, la nivel interinstituțional, precum și în cadrul ședințelor comune.

15. În privința persoanelor care solicită activități de integrare Biroul evaluează necesităţile de integrare, iar ministerele implicate în realizarea activităților de integrare pot consulta Biroul în vederea identificării soluțiilor optimale de integrare, reieșind din necesitățile identificate.

16. Întru asigurarea conlucrării eficiente interinstituționale, schimbului de informații și monitorizarea participării străinilor în activitățile de integrare solicitate, pînă la implementarea sistemului informațional de schimb de date, se implementează mecanismul de redirecționare interinstituțională în baza îndreptărilor Ministerul Educației (Anexa nr. 1), structurile teritoriale de asistență socială din cadrul autorităților administrației publice locale de nivelul doi (Anexa nr. 2), Agenția Națională pentru Ocuparea Forței de Muncă (în continuare ANOFM – Anexa 3), Casa Națională de Asigurări Sociale (în continuare CNAS – Anexa nr. 4), Compania Națională de Asigurări în Medicină (în continuare CNAM – Anexa nr. 5).

III. Desfășurarea activităților de integrare

Secțiunea 1. Sesiunile de acomodare socioculturală

17. Sesiunile de acomodare socioculturală reprezintă modalitatea de transmitere eficace a culturii și valorilor societății gazdă.

18. Ministerul Culturii este responsabil de organizarea şi desfăşurarea sesiunilor de acomodare socioculturală pentru categoriile de străini prevăzute la punctul 3, în scopul asigurării integrării acestora în viaţa economică, socială şi culturală a ţării. Sesiunile sunt organizate în baza metodologiei aprobate prin Ordinul Ministrului Culturii nr. 15 din 22 ianuarie 2013, cu modificările ulterioare.

19. Ministerul Culturii împreună cu Biroul vor întreprinde măsuri pentru familiarizarea și promovarea în rîndul străinilor a specificului tradițiilor moldave, culturii, istoriei, economiei și al societății per ansamblu, fără a leza particularitățile culturale ale străinilor.

20. Sesiunile de acomodare socioculturală vor fi organizate și cu implicarea autorităților publice locale în regiunile populate de imigranți.

21. În scopul organizării fiecărei sesiuni de acomodare socioculturală, Biroul va transmite către unitatea responsabilă din cadrul Ministrului Culturii solicitarea privind organizarea sesiunilor de acomodare socioculturală pentru străini cu cel puţin 10 zile înainte de începerea cursului.

22. La rîndul său, Ministerul Culturii stabileşte locaţia, data şi ora desfăşurării acestora, în coordonare cu Biroul. În acest scop pot fi utilizate, după posibilități, și spațiile din cadrul centrelor de integrare.

23. Biroul informează străinii despre desfăşurarea sesiunilor de acomodare socioculturală, formează grupurile de participanţi conform limbii vorbite, şi transmite informaţia privind numărul de participanţi şi limba de desfăşurare a sesiunii (română sau, după caz, altă limbă de circulaţie internaţională) Ministerului Culturii.

24. Ministerul Culturii organizează sesiuni de acomodare socioculturală de bază cu durata de o zi. În caz de necesitate Biroul de comun cu Ministerul Culturii pot organiza sesiuni tematice suplimentare întru promovarea culturii moldave.

25. În procesul de organizare şi desfăşurare a sesiunilor de acomodare socioculturală pot fi implicate şi alte autorităţi de stat cu preocupări specifice în domeniu. Reprezentanții societății civile pot fi implicați în desfășurarea activităților cu caracter cultural pentru străini.

26. La finalul sesiunii de acomodare socioculturală se organizează evaluarea cunoştinţelor obţinute de către străini și li se eliberează gratuit un certificat de participare, în caz de reușită.

27. Străinul poate beneficia de o singură sesiune gratuită, avînd posibilitatea s-o urmeze în mod repetat contra plată.

28. Persoana de contact din cadrul Ministerului Culturii coordonează cu autoritatea competentă pentru străini modalitatea de organizare şi numărul participanţilor la sesiune. Pentru organizarea acestor sesiuni pot fi atrase ONG-uri specializate.

29. Suplimentar la sesiuni, Ministerul Culturii împreună cu Biroul, autoritățile locale, societatea civilă pot organiza evenimente culturale, sesiuni de informare, dezbateri publice întru promovarea toleranței, evitarea discriminării, xenofobiei și implicarea activă a străinilor în societatea gazdă, inclusiv familiarizarea populației locale despre fenomenul imigrării și conviețuirea comună.

Secțiunea 2. Educația și studierea limbii de stat

Educația

30. În contextul indicatorilor MIPEX educația străinilor trebuie să fie abordată prin prisma asigurării accesului la toate formele de învățămînt, punîndu-se accentul atît pe modul de instruire, pregătirea cadrelor didactice, implicarea comunităților și autorităților locale, precum și acordarea rolului activ nemijlocit străinului în procesul de instruire.

31. Ministerul Educației împreună cu Biroul vor promova și susţine înscrierea străinilor în sistemul național de învățămînt, precum și educația incluzivă. Un accent deosebit va fi pus pe asigurarea accesului copiilor și promovarea implicării părinților, precum și societății civile, în procesul educațional.

32. Minorii au acces la învățămîntul obligatoriu în condițiile stabilite de lege pentru cetățenii Republicii Moldova. Biroul va informa străinii despre obligația de a încadra minorii în sistemul de învățămînt național din momentul obținerii unui drept de ședere sau a unei forme de protecție în Republica Moldova.

33. Ministerul Educației de comun cu Biroul vor identifica și întreprinde măsuri comune pentru ducerea evidenței minorilor străini înregistrați în sistemul de învățămînt, vor monitoriza instituțiile de învățămînt unde sunt înscriși minori străini, precum și vor desfășura activități, inclusiv campanii de informare, axate pe incluziune socială, egalitatea și respectarea drepturilor, evitarea violenței în familie și societate per ansamblu, rasismului și xenofobiei, promovarea diversității. Totodată activitățile comune se vor axa pe implicarea activă a părintelui/părinților minorului în educația sa și dezvoltarea armonioasă întru asigurarea integrării sale în societatea gazdă.

34. În cazul străinilor-minori, care au obținut o formă de protecție, și nu vorbesc limba de stat, autoritățile vor monitoriza includerea acestora în cursurile gratuite de inițiere și încadrarea acestora în sistemul de învățămînt.

35. Accesul străinilor la alte forme de învățămîntul se realizează în conformitate cu prevederile Articolului 150 a Codului Educației din 17.07.2014. Pentru înscrierea la studii la nivelele respective, candidații urmează să realizeze procedura de recunoaștere a actelor de studii obținute în străinătate. Procedura de recunoaștere a actelor de studii se realizează de către Ministerul Educației, în condițiile prevăzute de legislația națională și de acordurile internaționale la care Republica Moldova este parte.

36. În cazul persoanelor care au obținut o formă de protecție și urmare unor situații excepționale nu dispun de acte de studii/situația școlară/certificat academic, vor fi supuși unei testări de către instituția de învățământ primitoare în vederea stabilirii nivelului de cunoștințe și încadrării în sistemul de învațămînt.

37. Ministerul Educației în comun cu Biroul, și după caz alte autorități relevante, vor monitoriza participarea străinilor în alte forme de învățămînt decît cel obligatoriu, și vor desfășura activități cu caracter social în vederea integrării sociale a acestora pe parcursul aflării în țara-gazdă.

38. Ministerul Educației ține evidența minorilor străini încadrați în sistemul de învățămînt și raportează anual datele Biroului.

Cursurile de studiere a limbii de stat

39. Cunoaşterea limbii de stat este o precondiţie obligatorie pentru acordarea dreptului de şedere permanentă pe teritoriul Republicii Moldova şi una din precondiţiile de bază ale integrării economice, sociale şi culturale a străinilor.

40. Cursurile sunt organizate în baza “Metodologiei cursurilor de studiere a limbii de stat pentru străini, prevăzute de Legea privind integrarea străinilor în Republica Moldova”, aprobată prin Hotărîrea nr. 23 din 12 aprilie 2013 a Colegiului Ministerului Educației, cu modificările ulterioare.

41. Cursurile de studiere a limbii de stat pentru beneficiarii unei forme de protecție sunt oferite gratuit, iar pentru celelalte categorii de străini - contra cost, fiind organizate în centrele desemnate de Ministerul Educației.

42. Persoana de contact din cadrul Ministerului Educaţiei coordonează cu Biroul modalitatea de organizare şi numărul estimativ al participanţilor la cursurile de studiere a limbii de stat.

43. Ministerul Educaţiei informează Biroul despre centrele desemnate pentru organizarea cursurilor de studiere a limbii de stat precum şi orarul desfăşurării lecţiilor.

44. Biroul va prezenta persoanei desemnate lista persoanelor pentru care urmează să fie organizate cursurile, cu divizarea acestora după limba posedată (vorbită/ maternă), cu respectarea legislaţiei privind protecţia datelor cu caracter personal şi a principiului confidenţialităţii (Anexa nr. 1).

45. Cursurile de studiere a limbii de stat au o durată de 3 luni și 6 luni, cu începerea din 1 septembrie și 1 februarie al anului academic în curs. Totodată centrele de studiere a limbii de stat pot stabili cursuri adiționale de studiere a limbii de stat, în dependență de numărul solicitărilor, sau completarea cursurilor aflate în desfășurare.

46. Cursurile sînt oferite în baza cererii depuse de către solicitant la Biroul. Înscrierea la cursurile de studiere a limbii de stat se face în baza:

1) formularului de înscriere a solicitantului;

2) actul de identitate;

3) actele de studii (după caz).

47. Participanţii la cursuri primesc certificate. Modelul certificatului este aprobat de Ministerul Educaţiei. Certificatul de participare la cursul de studiere a limbii de stat nu va fi luat în considerare la înscrierea străinului în sistemul de învăţămînt, la evaluarea competenţei sale lingvistice în vederea obţinerii cetăţeniei Republicii Moldova sau la stabilirea nivelului de cunoaştere a limbii de stat în cazul solicitării dreptului de şedere permanentă în Republica Moldova.

48. În cazul străinilor-minori, care au obținut o formă de protecție, și nu vorbesc limba de stat, autoritățile vor monitoriza includerea acestora în cursurile gratuite de inițiere și încadrarea acestora în sistemul de învățămînt.

Secțiunea 3. Accesul la sistemul de asistență socială

1. În contextul indicatorilor MIPEX este asigurat accesul străinilor la sistemul de asistență socială și asigurată o protecție efectivă a acestora.
2. Obiectivele asistenţei sociale constau în prevenirea şi depăşirea situaţiei de dificultate a persoanelor sau a familiilor şi în asigurarea integrării lor sociale, cu respectarea principiului autonomiei.
3. Ministerul Muncii, Protecției Sociale și Familiei, cu suportul Biroului, dezvoltă:
4. programe, măsuri, activități de suport și protecție a persoanelor defavorizate din rîndul străinilor, în condițiile legislației în vigoare aplicate cetățenilor Republicii Moldova. Aceasta include realizarea programelor sociale de protecție a familiei imigranților și drepturilor copilului atît în beneficiul societății gazdă, cît și a comunităților de străini prezente în teritoriu;
5. mecanisme de protecție socială a persoanelor cu dizabilități din rîndul imigranților;
6. mecanisme de protecție socială a familiei cu copii, accesul copilului și familiei la servicii de asistență socială;
7. programe de asistare a cazurilor speciale.
8. Accesul străinilor la asistența socială se realizează prin mecanismul de redirecționare către structurile teritoriale de asistență socială (Anexa nr. 2).
9. Structura teritorială de asistență socială este o subdiviziune structurală din subordinea autorității reprezentative deliberative.

În cazul mun. Chișinău, mun. Bălți și al unității teritoriale autonome Găgăuzia, instituția locală de specialitate este o subdiviziune structurală din subordinea primăriei mun. Chișinău, mun. Bălți și, respectiv din subordinea Comitetului executiv al unității teritoriale autonome Găgăuzia.

1. Structura teritorială de asistență socială este responsabilă de:

1) organizarea, coordonarea, evaluarea şi monitorizarea funcţionării sistemului asistență socială în unitatea administrative-teritorială de nivelul al doilea/UTA Găgăuzia, în scopul asigurării implementării politicii de stat în domeniul asistenței sociale și protecția familiei;

2) îmbunătățirea calității vieții persoanelor și familiilor defavorizate, prin acordarea asistenței și suportului în vederea prevenirii, diminuării sau depășirii situaţiei de dificultate și integrarea socială a acestora.

54. Structura teritorială de asistență socială este obligată să țină evidența străinilor încadrați în sistemul de asistență socială.

55. Asistenţa socială se acordă la cerere, în baza referirii sau din oficiu, în condiţiile legii.

Dreptul la asistenţă socială se stabileşte în temeiul evaluării necesităţilor persoanei, confirmate prin ancheta socială şi prin alte acte constatatoare. Persoana sau familia are dreptul să fie informată asupra condiţiilor de acordare a asistenţei sociale, asupra rezultatelor privind evaluările necesităţilor individuale, asupra datei de constituire a dreptului la asistenţă socială şi asupra modalităţii de primire a ei.

Asistenţa socială, se acordă în baza consimţămîntului liber exprimat al persoanei care necesită sprijin şi are discernămînt sau al reprezentantului ei legal, în cazul în care aceasta este lipsită de sau limitată în capacitate de exerciţiu.

Beneficiarul de asistenţă socială este obligat să comunice în scris autorităţii, care i-a stabilit acest drept, despre orice eveniment de natură să conducă la modificarea, suspendarea sau încetarea.

Dreptul la asistenţă socială nu exonerează persoana de responsabilitate pentru sine şi pentru propria familie.

În cazul în care se încalcă drepturile şi libertăţile beneficiarului de asistenţă socială, acesta sau reprezentantul său legal are dreptul să sesizeze instanţa de judecată.

56. Asistenţa socială se acordă sub formă de servicii sociale şi de prestaţii sociale. Serviciile sociale reprezintă ansamblul de măsuri şi activităţi realizate pentru satisfacerea necesităţilor sociale ale persoanei sau familiei, în scop de depăşire a unor situaţii de dificultate, precum şi de prevenire a marginalizării şi excluziunii sociale. Prestaţiile sociale se acordă sub formă de compensaţii, alocaţii, indemnizaţii, de ajutor social, material.

57. Dreptul la asistența socială încetează odată cu anularea/revocarea dreptului de ședere în Republica Moldova, încetarea/anularea statutului de apatrid sau a formei de protecție.

Secțiunea 4. Accesul la piața forței de muncă și sistemul de protecție socială

Consiliere și oportunități de angajare

58. În contextul indicatorilor MIPEX prin accesarea pieței forței de muncă de către străini este asigurată implicarea acestora în dezvoltarea economică a statului, participarea activă în dezvoltarea afacerilor și crearea locurilor de muncă, implicarea directă prin calitatea de contribuabil, precum și asigurarea autoîntreținerii sale, devenind autonom și independent.

59. Ministerul Muncii, Protecției Sociale și Familiei oferă servicii de ocupare prin intermediul agențiilor teritoriale ale Agenției Naționale de Ocupare a Forței de Muncă.

60. Întru desfăşurarea acestor activităţi agenţiile teritoriale pot fi asistate de către Birou, precum şi reprezentanţii societăţii civile. În acest sens eforturile sunt îndreptate spre valorificarea potențialului migranților și identificarea sectorului de activitate conform calificării migrantului din țara de origine raportată la condițiile Republicii Moldova.

61. Agenția Națională pentru Ocuparea Forței de Muncă, cu suportul Biroului, va promova politicile ocupaționale, inclusiv cu un accent deosebit pe categoriile speciale (tineret, femei, persoane cu dezabilități, persoanele care au obținut o formă de protecție etc.)

62. Accesul străinilor la piața forței de muncă se realizează prin mecanismul de redirecționare către structurile teritoriale de ocupare a forței de muncă (Anexa nr. 3).

63. Agenția Națională pentru Ocuparea Forței de Muncă, prin intermediul structurilor sale teritoriale, în limita legislației în vigoare este responsabilă de:

1) elaborarea pentru străini (în continuare *beneficiari*) cu statut de șomer planuri individuale de angajare, cu trasarea obligațiunilor și acțiunilor concrete care urmează a fi întreprinse și respectate de fiecare parte în scopul sporirii șanselor de angajare în cîmpul muncii.

2) oferirea beneficiarilor care se vor adresa la agențiile teritoriale în căutarea unui loc de muncă, în dependență de necesitățile fiecăruia și de situația pieței muncii:

a) servicii de mediere a muncii, care includ următoarele:

b) oferirea de informaţii privind locurile de muncă vacante şi condiţiile de ocupare ale acestora.

c) ghidarea beneficiarilor pentru accesarea locurilor de muncă vacante prin intermediul diverselor canale de informare, inclusiv posturilor de auto-informare.

d) informarea beneficiarilor despre organizarea şi participarea la tîrgurile locurilor de muncă, inclusiv la cele on-line.

e) oferirea de informaţii privind posibilităţile de integrare pe piaţa muncii şi facilitarea contactului cu angajatorul prin intermediul cabinelor telefonice.

f) servicii de informare și consiliere profesională, inclusiv cu implicarea acestora la diferite seminare informative, traininguri privind tehnicile și metodele de căutare a unui loc de muncă, întocmirea CV-lor.

g) servicii de formare profesională pentru beneficiarii cu statut de șomer: cursuri de calificare, recalificare și perfecționare.

h) asistenţă la identificarea şi angajarea beneficiarilor cu statut de șomer în activităţi remunerate în folosul comunităţii, cu caracter temporar.

i) servicii de preconcediere beneficiarilor care urmează a fi disponibilizaţi (concediaţi), pentru a nu permite trecerea lor în şomaj de lungă durată, în scopul reîncadrării cît mai rapide în cîmpul muncii.

j) protecție socială în caz de șomaj pentru beneficiarii cu statut de șomer, prin acordarea:

- Ajutorului de șomaj;

- Alocației pentru integrare sau reintegrare profesională.

64. Ministerul Muncii, Protecției Sociale și Familiei prezintă anual datele referitoare la prezența străinilor pe piața forței de muncă și activitățile solicitate.

Secțiunea 5. Accesul la sistemul de asigurări sociale

65. În contextul indicatorilor MIPEX accesul la securitatea socială este unul din drepturile asociat cu statutul străinului în teritoriu. Străinii prevăzuți la punctul 3 pot accesa sistemul public de asigurări sociale în condițiile prevăzute de lege pentru cetățenii Republicii Moldova.

66. Ministerul Muncii, Protecției Sociale și Familiei oferă posibilitatea accesării sistemului public de asigurări sociale prin intermediul agențiilor teritoriale ale Casei Naționale de Asigurări Sociale.

67. Casa Națională de Asigurări Sociale, prin intermediul structurilor sale teritoriale, în limita legislației în vigoare este responsabilă de:

1) stabilirea și plata indemnizațiilor de maternitate;

2) stabilirea și plata pensiilor pentru limită de vîrstă, pensiilor de invaliditate, pensiilor de urmaș;

3) stabilirea și plata alocației sociale de stat pentru persoanele care nu îndeplinesc condițiile de stabilire a pensiei de asigurări sociale de stat (persoanele în etate, copiii în cazul pierderii întreținătorului, persoanele cu dezabilități).

68. Dreptul la pensie pentru străini include transferarea pensiei dintr-un alt stat, unde aceasta este stabilită, în Republica Moldova, și beneficierea în continuare de condițiile stabilite de lege pentru cetățenii Republicii Moldova.

69. Accesul străinilor la sistemul public se realizează prin mecanismul de redirecționare către structurile teritoriale de asigurări sociale (Anexa nr. 4).

70. Ministerul Muncii, Protecției Sociale și Familiei prezintă anual datele referitoare la prezența străinilor în sistemul public de asigurări sociale.

Secțiunea 6. Ocrotirea sănătății și accesul la serviciile medicale

Priorități

71. Ca principiu general și în contextul indicatorilor MIPEX, sănătatea migranților urmează a fi examinată ca o parte componentă a sistemului sănătății din Republica Moldova. Astfel va fi asigurat accesul la serviciile medicale profilactice, la informații privind modul de organizare și volumul serviciilor medicale prestate, la sistemul de asigurare obligatorie de asistență medicală, monitorizarea stării sănătății migranților sosiți în țară, conform prevederilor legislației în vigoare.

72. Ministerul Sănătății în comun cu Biroul promovează accesul la serviciile medicale în rîndul migranților, atît prin intermediul instituțiilor medico-sanitare din teritoriu, cît și Ghișeelor de documentare. Întru asigurarea accesului la informația cu privire la drepturi și utilizarea serviciilor medicale sunt identificate modalitățile de diseminare a informației, limbile de diseminare, pentru a asigura protejarea sănătății imigranților.

73. Fără a afecta accesul la serviciile medicale a populației locale, personalul medical va fi instruit pentru a oferi servicii medicale migranților prin prisma elementului cultural, sensibil sau diversității, luînd în considerare comunicarea interculturală a caracteristicilor individuale și de familie ale migranților, experiențele trăite în țara de origine, respectul pentru diferite credințe, religii, culturi.

74. Sănătatea migranților urmează a fi analizată și abordată în toate aspectele de integrare, politicile promovate. Categoria de străini va fi luată în considerare, inclusiv la elaborarea și implementarea planurilor naționale, pentru profilaxia anumitor boli cu impact social.

75. Întru protejarea sănătății populației locale și evitarea cazurilor de îmbolnăvire însăși a migranților cu maladii nespecifice, Ministerul Sănătății și Biroul vor monitoriza cele mai răspîndite boli în rîndurile migranților prin intermediul instituțiilor medicale, întru evitarea apariției a careva focare, precum și înaintarea măsurilor concrete de intervenție.

Încadrarea străinilor în sistemul asigurării

obligatorii de asistență medicală

76. Migranții se încadrează în sistemul asigurării obligatorii de asistență medicală (în continuare – AOAM), după cum urmează:

1) Străinii angajaţi în cîmpul muncii în baza unui contrat de muncă, au aceleaşi drepturi şi obligaţii în domeniul AOAM ca şi cetăţenii Republicii Moldova, în conformitate cu legislaţia în vigoare, dacă tratatele internaţionale nu prevăd altfel şi achită prima de asigurare obligatorie de asistenţă medicală în cotă procentuală din salariul şi alte recompense, beneficiind de poliţa de asigurare eliberată de către agenţia teritorială prin intermediul angajatorului.

Calitatea de persoană asigurată angajată încetează odată cu desfacerea contractului individual de muncă, concedieri, decese, suspendării, în temei legal a activităţii unităţii, încorporării în serviciul militar în termen, acordării concediului neplătit cu o durată mai mare de 60 de zile calendaristice pe parcursul unui an calendaristic, şomajului tehnic, suspendării contractului individual de muncă din iniţiativa salariatului, cu excepţia cazurilor de aflare în concediul parţial plătit pentru îngrijirea copilului pînă la vîrsta de 3 ani şi concediul pentru îngrijirea unui membru bolnav al familiei cu durata de pînă la un an, conform certificatului medical etc..

În cazul în care străinul deţine permisul de şedere provizoriu în scop de muncă dar nu deţine contract individual de muncă încheiat în conformitate cu prevederile legislaţiei Republicii Moldova, acesta nu poate fi încadrat în sistemul AOAM. Pentru eliberarea/prelungirea permisului de şedere provizoriu, acesta va prezenta Biroului dovada asigurării facultative de sănătate pe teritoriul Republicii Moldova.

2) Străinii neangajaţi, titulari ai dreptului de şedere provizoriu pentru reîntregirea familiei, pentru studii, activităţi umanitare sau religioase, vor avea obligaţia de a se asigura în mod individual, achitînd prima de asigurare obligatorie de asistenţă medicală similar cetăţenilor Republicii Moldova care achită prima de asigurare stabilită în sumă fixă, dacă tratate internaţionale nu stipulează altfel.

3) Străini neangajaţi cu drept de şedere permanent pe teritoriul Republicii Moldova, refugiaţii şi beneficiarii de protecţie umanitară au acces la sistemul de AOAM în aceleaşi condiţii cu cele stabilite pentru cetăţenii Republicii Moldova.

Străinii cu drept de şedere permanent, refugiaţii şi beneficiarii de protecţie umanitară obţin statutul de persoană asigurată în AOAM, după cum urmează:

1. străinii cu drept de şedere permanent, refugiaţii şi beneficiarii de protecţie umanitară ce deţin statut de persoană angajată vor fi asiguraţi în condiţiile prevăzute la pct.76 subpct.1) menţionat mai sus;
2. străinii cu drept de şedere permanent, refugiaţii şi beneficiarii de protecţie umanitară neangajaţi şi neobligaţi prin lege să se asigure în mod individual care se încadrează în una din categoriile de persoane asigurate din contul statului vor obţine statutul de persoană asigurată în baza listelor prezentate de către instituţiile abilitate din Republica Moldova responsabile de evidenţa acestor categorii de persoane asigurate din contul statului la evidenţa cărora se află străinul cu drept de şedere permanentă, refugiatul şi beneficiarul de protecţie umanitară;
3. străinii cu drept de şedere permanent, refugiaţii şi beneficiarii de protecţie umanitară neangajaţi şi neasiguraţi din contul statului vor achita prima de AOAM în sumă fixă în termenii prevăzuţi de legislaţie. Prima de asigurare pentru aceste categorii de persoane se va calcula începînd cu data obţinerii unei forme de protecţie. Pentru achitarea primelor AOAM aceștia se vor adresa la agenţiile teritoriale ale Companiei Naționale de Asigurări în Medicină şi ale reprezentanţelor acestora cu prezentarea actelor de identitate şi stabilirea statutului străinului în sistemul AOAM. Prima de asigurare pentru această categorie de străini se va achita din data obţinerii dreptului de şedere în Republica Moldova sau a unei forme de protecţie, în conformitate cu legislaţia în vigoare.

4) străinii beneficiari a unei forme de protecţie incluşi într-un program de integrare fac parte din categoriile neangajate asigurate din contul statului în perioada desfăşurării programului. Accesul acestora la sistemul asigurării obligatorii de asistență medicală se realizează prin mecanismul de redirecționare (Anexa nr. 5). Beneficiarii unei forme de protecţie incluşi într-un program de integrare obţin statutul de persoană asigurată prin intermediul Biroului. Biroul completează lista de persoane neangajate asigurate din contul statului, adică a străinilor incluşi într-un program de integrare şi prezintă Companiei Naționale de Asigurări în Medicină – subdiviziunii responsabile de eliberarea poliţelor de asigurare. Subdiviziunea responsabilă completează poliţele de asigurare şi le eliberează străinilor incluşi în lista prezentată de Birou.

77. Poliţele de asigurare facultativă de sănătate, procurate de străini pe teritoriul Republicii Moldova anterior obţinerii dreptului de şedere provizorie, pot fi folosite de către aceştia în limitele termenului indicat în ele, fără obligaţia de a achita primele de asigurare obligatorie de asistenţă medicală în sumă fixă.

78. Străinii, care au obţinut statutul de persoană angajată ulterior procurării poliţei de asigurare facultativă de sănătate pe teritoriul Republicii Moldova, pentru obţinerea dreptului de şedere provizorie nu vor achita prima de asigurare obligatorie de asistenţă medicală sub formă de contribuţie procentuală la salariu şi la alte recompense pentru perioada valabilităţii poliţei de asigurare facultativă de sănătate. În acest caz nu se calculează nici prime ce urmează să fie achitate de către angajator pentru asigurarea persoanelor nominalizate.

79. Calitatea de asigurat şi drepturile de asigurare încetează odată cu anularea/revocarea dreptului de şedere în Republica Moldova, încetarea/anularea statutului de apatrid sau a formei de protecţie, în conformitate cu legislaţia în vigoare.

80. În cazul nerespectării de către străini a modului şi termenelor de achitare a primei de asigurare în sumă fixă, aceştia vor achita mărimea integrală a primei de asigurare calculate în sumă fixă pentru anul respectiv de gestiune cu aplicarea sancţiunilor în conformitate cu Codul Contravenţional al Republicii Moldova, nr.218-XVI din 24.10.2008.

81. Străinii alţii decît cei enumeraţi în pct.76 nu pot fi încadraţi în sistemul AOAM şi, pentru beneficia de serviciile medicale pe teritoriul Republicii Moldova, persoanele în cauză urmează să se adreseze companiilor de asigurare care practică asigurarea facultativă de sănătate pe teritoriul Republicii Moldova sau vor achita costul serviciilor medicale prestate de către instituţiile medico-sanitare.”

82. Persoana asigurată are dreptul:

1) să aleagă  prestatorul de servicii medicale primară şi medicul de familie;  
2) să i se acorde asistenţă medicală pe întreg teritoriul Republicii Moldova;

3) să beneficieze de servicii medicale în volumul şi de calitatea prevăzute în Programul unic, indiferent de mărimea primelor de asigurare achitate;

4) să intenteze acţiuni asiguratului, asigurătorului, prestatorului de servicii medicale, inclusiv pentru a obţine compensarea materială a prejudiciului cauzat din culpa acestora.

IV. Coordonarea procesului de integrare

Secțiunea 1

83. Biroul migrație și azil al Ministerului Afacerilor Interne este structura responsabilă pentru coordonarea procesului de integrare pe teritoriul Republicii Moldova.

84. Pentru facilitarea procedurii de coordonare interinstituţională şi implementarea în practică a prevederilor Legii privind integrarea străinilor în Republica Moldova, fiecare minister desemnează persoana de contact (focal point), inclusiv în autoritățile administrative și instituțiile din subordinea ministerelor, inclusiv cele autonome.

85. Procedura de coordonare interministerială în cazul solicitărilor de includere în program de integrare se realizează prin intermediul persoanelor de contact desemnate din cadrul fiecărui minister, pe fiecare domeniu în parte.

86. În cazul solicitărilor de activităţi de integrare separate, Biroul poate redirecţiona cazul la oficiile teritoriale ale autorităților administrative și instituțiilor din subordinea ministerelor, în dependenţă de locul de trai al persoanei.

Secțiunea 2

87. Responsabilitățile persoanelor de contact

- vor facilita activitatea de coordonare cu subdiviziunile subordonate fiind responsabile pentru domeniile de gestiune;

- vor participa în cadrul ședințelor trimestriale;

- vor înainta propuneri Biroului privind politicile care urmează a fi promovate pe fiecare domeniu de competență cu referire la integrarea străinilor;

- vor generaliza informația și efectua analiza pe fiecare domeniu în parte, cu înaintarea propunerilor Biroului, inclusiv la capitolul planificare bugetară;

- vor sesiza Biroul privind modificările ce urmează a fi operate în cadrul normativ-legislativ care pot afecta realizarea drepturilor migranților, precum și obligațiile acestora.

Secțiunea 3 Coordonarea interministerială

88. Persoanele de contact din cadrul fiecărui minister și autorități administrative și instituțiile din subordinea ministerelor, inclusiv cele autonome, se întrunesc trimestrial pentru a evalua procesul de integrare al străinilor, stabili deficienţele în procesul de implementare a activităţilor de integrare, planificarea unor activităţi comune şi sistematizarea informației pe domeniul integrării.

89. Ședințele trimestriale constituie o platformă de interacțiune dintre autorități și contribuie la abordarea tuturor aspectelor referitoare la procesul de integrare și realizarea drepturilor străinilor pe teritoriul țării, în limita competențelor. În cadrul ședințelor pot fi abordate cazuri concrete care necesită o abordare complexă pentru soluționare.

90. Persoanele de contact în cadrul ședințelor pot înainta propuneri pentru politicile de integrare care urmează a fi promovate pe fiecare segment de activitate, acestea fiind sistematizate de către Ministerul Afacerilor Interne cu prezentarea Guvernului și în cadrul Comisiei pentru coordonarea unor procese migraționale în cadrul rapoartelor anuale.

91. La necesitate sau situații de urgență pot fi organizate ședințe *ad-hoc* ale grupului interministerial.

Secțiunea 4. Consultările

92. Întru promovarea unei politici eficiente în domeniul integrării străinilor sunt organizate semestrial consultări cu societatea civilă în vederea identificării domeniilor de intervenție, acțiuni care ar completa și contribui la implementarea cadrului legal, precum și asigurarea implementării unui sistem transparent pentru toți partenerii. Adițional consultări pot fi efectuate și cu comunitățile migranților.

V. Dispoziții finale

93. Ministerul Afacerilor Interne va asigura implementarea prevederilor prezentului Mecanism, inclusiv prin intermediul centrelor de integrare.

94. Biroul, la depistarea încălcărilor, în rezultatul monitorizării implementării cadrului legal din domeniul integrării străinilor, va sesiza autoritățile vizate în vederea lichidării acestora.

95. Toate ministerele semnatare, în termen de o lună de la data intrării în vigoare a prezentului Mecanism, vor asigura implementarea acestuia inclusiv prin intermediul autorităților administrative și instituțiilor din subordinea ministerelor, inclusiv celor autonome.